酌別張子元二首  其一
作者：李昴英
朝代：宋

paragraphs: 去冬初去國，逆旅等順境。
禍機衆危之，沙蜮伺人影。
拂衣肯同歸，荒驛燈夜永。
幸脫妖蟇口，黑月重磨鏡。
勤君再行役，我愧心耿耿。
陛下皇明穹，賢聚纖邪屏。
石渠盛此士，豈復松廳冷。
胸中貯奇策，可以靖邊警。
平生羞轅駒，看取囊露穎。
堂堂曲江翁，芳躅在梅嶺。